BIRŠTONO SAVIVALDYBĖS
JAUNIMO REIKALŲ TARYBOS
POSĖDŽIO PROTOKOLAS

2022 m. sausio 19 d. 


Posėdžio pradžia – 16.30 val., pabaiga – 17.15 val.
Posėdžio pirmininkė – Dovilė Adamonytė.
Posėdžio sekretorius – Deivis Slavinskas, Jaunimo reikalų koordinatorius.
Susitikimo metodas – „Zoom“ vaizdo konferencijų platforma.
Dalyvavusių Tarybos narių sąrašas patvirtinamas elektroniniu būdu: Dovilė Adamonytė, Kristina Šalčiūtė, Austėja Suchockaitė, Ingrida Mieliauskaitė, Julija Mineikienė, Deivis Slavinskas

DARBOTVARKĖ
1.  Jaunimo metų minėjimas - idėjų generavimas. Vystomų idėjų apžvalga.
2.  Jaunimo NVO (Lietuvoje registruotas juridinis asmuo) klausimas - projektų finansavimui gauti.
3. Pasiruošimas metų plano parengimui – ko mes norime šiais metais?
4. Kiti klausimai.

Jaunimo reikalų tarybos pirmininkė Dovilė Adamonytė informavo, kad posėdyje dalyvauja 6 iš 8 Tarybos narių, kvorumas yra, todėl būtų galima posėdį pradėti.
Tarybos nariai bendru sutarimu pasiūlė pradėti posėdį.

1. SVARSTYTA. Jaunimo metų minėjimas - idėjų generavimas. Vystomų idėjų apžvalga.
Tarybos pirmininkė Dovilė Adamonytė trumpai pasveikino posėdžio dalyvius ir žodį perdavė Deiviui Slavinskui, kuris paragino narius siūlyti idėjas Jaunimų metų minėjimui. Jis trumpai priminė apie pradėtus vystyti ar jaunimo pageidaujamus vystyti projektus:
-  Birštono miesto istorijos orientacinis žaidimas – gyvas ir išmanusis, bendradarbiaujant su Birštono muziejumi, pramogų organizatoriais „Čiulba ulba“ ir kitais;
- Metų laiko mokymų ciklas „Profesionalus lytiškumo ugdymas Birštono moksleiviams“, bendradarbiaujant Kauno regiono visuomenės sveikatos biuru, Birštono gimnazija, mokymų organizatoriais „Įvairovės ir edukacijos namai“ ir kitais.
- Užsiėmimų ciklas „Moksleivių psichikos sveikatos ir psichologinės gerovės stiprinimas“, kuris sėkmingai vykdomas 7 – 9 kl. moksleiviams, turi būti išplėstas ir visų kitų klasių moksleiviams.
- Birštono jaunųjų tėvelių klubo susitikimas - forumas su Savivaldybės atstovais. Deivis Slavinskas pranešė, kad įžanginiai pasiruošimai jau vykdomi, buvo kalbėta su Mere. Julija Mineikienė patvirtino, kad toks forumas yra būtinas ir kad ji suburs visus, kuriems tai aktualu, protokoluos visus argumentus. Susitikimas būtų planuojamas atšilus orams, po pandemijos, bet ne Miesto šventės metu.
- Edukacinis stalo žaidimas apie Birštoną, bendradarbiaujant su Birštono atvira jaunimo erdve ir kitais. Tai būtų materialus ir gražus Jaunimo metų minėjimo palikimas.
- Labdaros mugė Birštono savivaldybės Studijų rėmimo fondui paremti. Deivis Slavinskas pasiūlė datą – Kaziuko mugė 2022 m. kovo 4 d., kuri yra įrašyta į Savivaldybės renginių planą. Dovilė Adamonytė priminė, kad Kaziuko mugė nėra tradicinis Birštono renginys. Ji taip pat abejojo, kad pandeminė situacija būtų jau palanki iki to laiko. Ji pasiūlė tokią akciją daryti per Miesto šventę, kuri vyks 2022m. birželio 10 – 12 d., nes tai būtų daug efektyviau ir sutrauktų daugiau žmonių. JRT nariai pritarė Dovilės siūlymui.
- Projektas „Jaunimo parkas – atviros klasės Birštono gimnazijai“ pateiktas finansavimo konkursui. Šis projektas yra aktualus dėl daugelio priežasčių – dėl pandeminės situacijos, dėl neišnaudotų erdvių Birštono gimnazijos teritorijoje.
Deiviui Slavinskui priminus apie einamus projektus, JRD nariai pradėjo siūlyti savo idėjas.
Dovilė Adamonytė Jaunimo metų minėjimui įprasminti pasiūlė dėti pastangas į Birštoną pritraukti jaunimą iš visos Lietuvos ir apskritai vystyti jaunimo mainus. Birštonas yra ne tik labai patraukli vieta, patogi pasiekti, bet ir turi daug infrastruktūrinių sprendimų profesionaliai rengti įvairius renginius.
Dovilė Adamonytė taip iškėlė idėją rengti filmus po atviru dangumi. Deivis Slavinskas patvirtino, kad tam ieškoma technikos finansavimo galimybių. Jis pranešė, kad jau rengiami bendradarbiavimo planai su Europinio filmo festivalio „Scanoramos vasara“ organizatoriais. Taip pat užtikrino, kad įvyks kino po atviru dangumi „Sidabrinės gervės naktis“ renginys. Deivis Slavinskas taip pat pasidalino Birštono savivaldybės administracijos Architektūros ir kraštotvarkos skyriaus vedėjo Manto Michaliunjo idėja atviro dangaus kino ekraną įrengti ant Birštono gimnazijos sienos pusiau uždaroje Gimnazijos teritorijoje. Jis taip pat patvirtino, kad yra gavęs iš jaunimo prašymų tokius renginius rengti.
Kristina Šalčiūtė paminėjo, kad reikia Lietuvių kalbai ir literatūrai dedikuotų renginių. Dovilė Adamonytė iškėlė mintį, kad reikia pakviesti labai tarp jaunimo populiarų rašytoją Tomą Dirgėlą. Kristina suabejojo dėl galimybės rengti gyvus susitikimus, bet sutiko, kad vasaros laikotarpiu tikriausiai jau viskas bus laisviau.
Dovilė Adamonytė pasidalino minti padaryti jaunimo stovyklą – tradiciškai Birštone vyksta labai daug vaikų stovyklų, o jaunimui dedikuotų yra mažai. Tai galėtų būti meno, fotografijos praktiniai užsiėmimai. Deivis Slavinskas pasidalino Europos kino festivalio „Scanoramos vasara“ organizatorių ketinimais ne tik rodyti filmus, bet ir vesti praktinius užsiėmimus ir diskusijas. Jis mano, kad tai galima būtų apjunti. Dovilė Adamonytė pasiūlė siekti finansavimo iš Savivaldybės biudžeto, skirto vaikų stovykloms. Ingrida Mieliauskaitė mano, kad galima Kauno regiono visuomenės sveikatos biuro stovyklai skirtą finansavimą nukreipti jaunimo stovyklos rengimui.
Austėja Suchockaitė pasidalino pozityvia patirtimi iš Vilkaviškio, kur kiekvieną vasarą vyksta savaitės ilgumo jaunimo muzikos festivalis. Jinai išreiškė stiprų norą surengti „Jaunimo JAMM‘as“ stovyklą. Austėja taip pat pristatė savo muzikos grupę „Stotis“, kuri nori koncertuoti ir bendrauti su kitu jaunimu. Taip pat iškėlė idėją surengti koncertą per Miesto šventę. 
Dovilė Adamonytė visiems padėkojo už aktyvų dalyvavimą ir iškeltas idėjas.
NUTARTA. Siekti įgyvendinti iškeltas idėjas.

2.  SVARSTYTA. Jaunimo NVO (Lietuvoje registruotas juridinis asmuo) klausimas - projektų finansavimui gauti.
Deivis Slavinskas iškėlė klausimą dėl Nevyriausybinės organizacijos kūrimo, kad turėti juridinį pagrindą teikti paraiškas finansavimo konkursams. 
NUTARTA. Svarstyti idėją.

3. SVARSTYTA. Pasiruošimas metų plano parengimui – ko mes norime šiais metais?
Deivis Slavinskas paragino pagalvoti apie metų plano rengimą ir ko JRT norėtų pasiekti šiais metais, kur padaryti išvažiuojamąjį posėdį.
Dovilė Adamonytė pastebėjo, kad jaunimui dedikuotų metų laiku visas pastangas vertėtų skirti numatytiems Jaunimo metų minėjimo renginiams išpildyti. 
NUTARTA. Visas pastangas skirti Jaunimo metų minėjimui.

4. SVARSTYTA. Kiti klausimai.
Tarybos nariai daugiau siūlymų ir pastabų neturėjo.

Dovilė Adamonytė padėkojo visiems už aktyvų ir produktyvų dalyvavimą pasėdyje.

